**НАЦРТ**

**ЗАКОН О БУЏЕТСКОЈ ИНСПЕКЦИЈИ**

I. УВОДНЕ ОДРЕДБЕ

Предмет закона

Члан 1.

 Овим законом уређују се посебности поступка и положаја инспекције у области буџетског система (у даљем тексту: буџетска инспекција), као и друга питања од значаја за инспекцијски надзор у тој области.

Предмет инспекцијског надзора

Члан 2.

Буџетска инспекција у вршењу инспекцијског надзора испитује примену закона и других прописа у области наменског и законитог коришћења јавних средстава и материјално-финансијског пословања.

Сврха буџетске инспекције

Члан 3.

 Сврха буџетске инспекције је да, сагласно утврђеним надлежностима, обезбеди поштовање законитог и наменског трошења јавних средстава и остваривање јавног интереса у областима које су предмет инспекцијског надзора.

Члан 4.

 Буџетска инспекција врши инспекцијски надзор законитости, сврсисходности и правилности коришћења јавних средстава, правилности и потпуности наплате и стицања прихода и примања корисника јавних средстава и примене закона и других прописа који имају утицај на јавна средства и средства из других извора (приходи, примања, расходи, издаци, имовина или обавезе) од стране корисника јавних средстава у смислу закона којим се уређује буџетски систем, а нарочито у погледу:

 1) потпуног и законитог стицања и наплате прихода и примања из надлежности корисника јавних средстава;

 2) законитог и наменског коришћења јавних средстава код правних и физичких лица којима су дозначена средства из буџета;

 3) кредитних средстава по основу гаранција Републике Србије и располагања кредитним средствима од стране корисника јавних средстава по основу сагласности министарства надлежног за послове финансија;

 4) трошења јавних средстава од стране корисника јавних средстава; и,

 5) прегледа и провере рачуноводствених, финансијских и осталих пословних докумената, прегледа пословних просторија, зграда, предмета, робе и других ствари, у складу са сврхом инспекцијског надзора.

Буџетски инспектор

Члан 5.

 Буџетски инспектори су самостални и независни у раду, у границама овлашћења утврђених овим законом.

 Буџетски инспектор је дужан да чува тајност и поверљивост података и информација којима се може нанети материјална или друга штета за надзираног субјекта или друго лице у поступку инспекцијског надзора.

Заштита података и информација из става 2. овог члана врши се у складу са законом којим се уређује тајност података и законом којим се уређује заштита података о личности.

 Буџетски инспектор има службену легитимацију којом доказује своје службено својство и идентитет.

 Министар надлежан за послове финансија подзаконским актом утврђује методологију рада буџетске инспекције.

Надзирани субјекти у инспекцијском надзору буџетске инспекције

Члан 6.

 Буџетска инспекција врши инспекцијски надзор над:

 1) директним и индиректним корисницима буџетских средстава;

 2) организацијама за обавезно социјално осигурање и корисницима средстава организација за обавезно социјално осигурање;

 3) јавним предузећима основаним од стране Републике Србије, правним лицима основаним од стране тих јавних предузећа, правним лицима над којима Република Србија има директну или индиректну контролу над више од 50% капитала или више од 50% гласова у управном одбору, као и над другим правним лицима у којима јавна средства чине више од 50% укупног прихода;

 4) аутономним покрајинама и јединицама локалне самоуправе, јавним предузећима основаним од стране локалне власти, правним лицима основаним од стране тих јавних предузећа, правним лицима над којима локална власт има директну или индиректну контролу над више од 50% капитала или више од 50% гласова у управном одбору, као и над другим правним лицима у којима јавна средства чине више од 50% укупног прихода;

 5) правним и физичким лицима, фондовима и другим субјектима којима су директно или индиректно дозначена буџетска средства за одређену намену, односно који су учесници у послу који је предмет инспекцијског надзора и субјектима који користе буџетска средства по основу задуживања, субвенција, остале државне помоћи у било ком облику, донација, дотација и др.

II. ОРГАНИЗАЦИЈА БУЏЕТСКЕ ИНСПЕКЦИЈЕ

Члан 7.

 Послове инспекцијског надзора у складу са овим законом обавља министарство надлежно за послове финансија преко буџетских инспектора.

 Министар надлежан за послове финансија ближе уређује унутрашње уређење буџетске инспекције и систематизује радна места у буџетској инспекцији, у складу са начелима за унутрашње уређење и систематизацију радних места у министарствима.

Услови за буџетског инспектора

Члан 8.

 Буџетски инспектор може бити лице које има стечено високо образовање из научне области економске или правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету.

 Лице из става 1. овог члана је у обавези да положи државни стручни испит и испит за инспектора.

 На примања запослених у буџетској инспекцији примењују се прописи којима се уређују плате, накнаде и друга примања државних службеника и намештеника.

 Буџетским инспекторима плата се може увећати до 30%, о чему одлучује министар надлежан за послове финансија.

Стручно усавршавање буџетског инспектора

Члан 9.

 Буџетски инспектор има право и дужност да се стручно образује и усавршава за обављање инспекцијског надзора, на основу општег програма обуке и посебног програма обука и стручног усавршавања.

 Посебан програм обуке из става 1. овог члана доноси министар надлежан за послове финансија.

Ограничење буџетског инспектора у обављању других послова

Члан 10.

 Буџетски инспектор не може да обавља привредне или друге делатности и послове за себе или другог послодавца, учествује у раду стручних радних група, комисија или тела субјеката инспекцијског надзора из члана 6. овог закона, као ни да обавља друге послове и поступке који штете самосталности у раду или су у супротности са положајем и улогом буџетског инспектора.

 Изузетно од ограничења из става 1. овог члана, министар надлежан за послове финансија може одобрити учешће буџетског инспектора у раду стручних радних група, комисија или тела на писани и образложени захтев буџетског инспектора или субјекта из члана 6. овог закона.

III. ЦИЉ И ОБУХВАТ ИНСПЕКЦИЈСКОГ НАДЗОРА

Члан 11.

 Циљ инспекцијског надзора буџетске инспекције је успостављање буџетске дисциплине корисника јавних средстава и заштита финансијских интереса Републике Србије, а нарочито у погледу:

 1) утврђивања да ли се јавна средства користе законито и наменски;

 2) утврђивања да ли корисници јавних средстава потпуно и благовремено наплаћују приходе и примања из своје надлежности;

 3) предузимања мера ради отклањања неправилности и незаконитости (откривање злоупотреба и погрешног управљања јавним средствима и одређивање мера за отклањање настале штете); и,

 4) провере примене закона и подзаконских прописа који имају утицај на јавна средства, у погледу прихода, примања, расхода, издатака, имовине или обавеза надзираних субјеката.

 Буџетска инспекција инспекцијским надзором проверава:

 1) законитост трошења јавних средстава – као надзор над коришћењем јавних средстава у складу са законом, буџетом, финансијским планом и програмом пословања;

 2) потпуност и благовременост наплате прихода и примања – као надзор корисника јавних средстава у погледу предузимања прописаних мера и активности за наплату прихода и примања из своје надлежности; и,

 3) примену закона и других прописа – као надзор над применом закона и других прописа по коме су надзирани субјекти дужни да поштују услед утицаја на јавна средства у погледу прихода, примања, расхода, издатака, имовине или обавеза надзираних субјеката.

 Буџетска инспекција утврђује потпуно и тачно чињенично стање у поступку инспекцијског надзора и предузима мере за накнаду штете која је настала несавесним трошењем јавних средстава, као и мере за спречавања настанка штете по буџет Републике Србије, односно буџет аутономне покрајине или буџет јединице локалне самоуправе.

IV. ПЛАНИРАЊЕ И СПРОВОЂЕЊЕ ИНСПЕКЦИЈСКОГ НАДЗОРА

Члан 12.

 Буџетска инспекција планира и спроводи инспекцијске надзоре на основу пријава, представки, приговора и захтева за вршење инспекцијског надзора пристиглих од органа, организација, правних и физичких лица, као и на основу процене и одабира области и типа корисника јавних средстава.

 Инспекцијски надзор буџетске инспекције заснива се на утврђеном стању у области инспекцијског надзора, процени ризика и управљању ризиком, при чему буџетска инспекција самостално одлучује о надзираним субјектима, предмету и обиму инспекцијског надзора, времену почетка и трајања инспекцијског надзора, ако овим законом није другачије одређено.

 Инспекцијски надзори буџетске инспекције су:

 1) редовни инспекцијски надзор; и,

 2) ванредни инспекцијски надзор.

 Редовни инспекцијски надзор обавља се на основу годишњег плана надзора буџетске инспекције, који утврђује министар надлежан за послове финансија након прибављеног мишљења, односно смерница и упутстава у складу са законом којим се уређује инспекцијски надзор.

 Ванредни инспекцијски надзор обавља се на основу пријава, представки, приговора и захтева за вршење инспекцијског надзора који нису обухваћени годишњим планом надзора буџетске инспекције, по којима је процењен степен ризика који указује на потребу спровођења инспекцијског надзора.

 Буџетска инспекција не спроводи утврђујуће и потврђујуће ванредне инспекцијске надзоре.

Члан 13.

 Годишњи план надзора из члана 12. став 4. овог закона заснован је на посебним елементима процене ризика у областима под надзором буџетске инспекције, а садржи и опште елементе који чине садржину годишњег плана рада органа државне управе и елементе плана у складу са одредбама закона којим се уређује инспекцијски надзор.

 Министар надлежан за послове финансија прописује посебне елементе, односно критеријуме за процену ризика, учесталост вршења инспекцијског надзора на основу процене ризика и посебним елементима плана инспекцијског надзора буџетске инспекције.

 Инспекцијски надзор неће се вршити уколико се у току реализације годишњег плана, а пре покретања инспекцијског надзора, накнадно утврди незнатан ризик услед промене елемената на основу којих је извршена процена ризика.

 Инспекцијски надзори из годишњег плана, који из објективних разлога нису започети и извршени до краја текуће године, започеће се и извршити у следећој години уколико је њихово спровођење сврсисходно и оправдано узимајући у обзир посебне елементе, односно критеријуме за процену ризика тих инспекцијских надзора.

Члан 14.

 Ванредни инспекцијски надзор заснован је на анализи и процени ризика који проистиче из пријава, представки, приговора и захтева за вршење инспекцијског надзора, који нису обухваћени годишњим планом надзора.

 Инспекцијски надзор из става 1. овог члана неће се вршити ако је процењени ризик незнатан.

V. ПОСТУПАК ИНСПЕКЦИЈСКОГ НАДЗОРА

Налог за инспекцијски надзор

Члан 15.

Налог за обављање инспекцијског надзора доноси министар надлежан за послове финансија или лице које он овласти.

 Налог из става 1. овог члана садржи:

– правни основ;

– број налога, време и место издавања налога;

– назив и ближе идентификационе податке надзираног субјекта;

– предмет инспекцијског надзора;

– период обухваћен инспекцијским надзором;

– име и презиме буџетског инспектора и број службене легитимације;

– време трајања инспекцијског надзора;

– процењени степен ризика надзираног субјекта; и,

– потпис издаваоца налога.

 Када је у налогу за обављање инспекцијског надзора наведено више инспектора, носилац налога је инспектор који је први наведен.

Допунски налог за инспекцијски надзор

Члан 16.

Допунски налог за инспекцијски надзор доноси министар надлежан за послове финансија или лице које он овласти на писани и образложени захтев буџетског инспектора у случају:

 – проширења, односно допуне предмета инспекцијског надзора и периода обухваћеног инспекцијским надзором;

 – повећања броја инспектора који врше инспекцијски надзор; и,

 – продужења времена потребног за спровођење инспекцијског надзора.

Изузетно од става 1. овог члана, допунски налог се доноси без писаног и образложеног захтева буџетског инспектора у случају замене буџетског инспектора из оправданих разлога (привремена спреченост за рад, одсуство са рада и друге околности које спречавају буџетског инспектора у даљем вођењу поступка).

Обавештење о инспекцијском надзору

Члан 17.

 Буџетски инспектор у писаном облику обавештава надзираног субјекта о предстојећем инспекцијском надзору, најкасније три дана пре почетка инспекцијског надзора. Обавештавање се врши електронским путем, а може се учинити и у папирном облику. Обавештење садржи и податке о интернет страници на којој је доступна контролна листа.

 У обавештењу о инспекцијском надзору могу се навести подаци о потребним активностима надзираног субјекта у циљу ефикасног и делотворног обављања инспекцијског надзора (припрема евиденција, документације, пословних књига, рачуноводствених исказа и исправа за стављање на увид буџетском инспектору, достављање исправа, аката, информација и извештаја путем електронске поште или на други начин и слично).

 Одговорна лица надзираног субјекта дужна су да обезбеде припрему потребне документације ради што делотворнијег и бржег обављања инспекцијског надзора.

 Ако није у могућности да изврши инспекцијски надзор у време одређено у обавештењу, инспектор о томе благовремено обавештава надзираног субјекта.

 Изузетно од става 1. овог члана, обавештење се не доставља надзираном субјекту када се врши инспекцијски надзор:

 1) по захтеву судова, јавних тужилаштава, министарства надлежног за унутрашње послове и посебних организација и органа у сектору безбедности;

 2) у коме предмет инспекцијског надзора има ознаку одређеног степена тајности; и,

 3) за који је у налогу за инспекцијски надзор наведено да ће инспекцијски надзор отпочети без претходног обавештавања надзираног субјекта.

Прва радња у поступку инспекцијског надзора

Члан 18.

 Инспекцијски надзор почиње кад инспектор уручи надзираном субјекту, односно присутном лицу налог за инспекцијски надзор. Буџетски инспектор је дужан да том приликом покаже службену легитимацију, изложи предмет инспекцијског надзора и предочи оквирни временски план инспекцијског надзора.

Спровођење инспекцијског надзора

Члан 19.

 Инспекцијски надзор се врши у пословним просторијама надзираног субјекта, непосредним увидом у пословну и другу документацију и у просторијама буџетске инспекције.

 Одговорно лице надзираног субјекта дужно је да буџетском инспектору омогући несметано спровођење инспекцијског надзора.

 Одговорно лице надзираног субјекта дужно је да обезбеди адекватан радни простор за рад буџетског инспектора и да на захтев буџетског инспектора одреди једно или више службених лица, односно одговорних лица у правном лицу, која ће учествовати у инспекцијским радњама на утврђивању чињеница и у ту сврху буџетском инспектору обезбедити неопходна акта, евиденције и другу документацију.

 Одговорно лице надзираног субјекта и службена лица, односно одговорна лица у правном лицу, дужни су да поступају по захтевима буџетског инспектора, да му благовремено обезбеде потпуне и тачне податке, са писаним образложењем у случају немогућности поступања по том захтеву, те да на тражење инспектора пруже усмено односно писано изјашњење о чињеницама и доказима који су изнесени, односно утврђени у поступку инспекцијског надзора.

 Уколико лица из става 4. овог члана не поступе по налогу буџетског инспектора, инспектор је дужан да против ових лица поднесе захтев за покретање прекршајног поступка надлежном суду. Сумњу која проистекне због ускраћивања информација, односно недостављања доказа и документације од стране надзираног субјекта који је, у складу са овим законом, дужан да их достави буџетској инспекцији, цениће буџетски инспектор с обзиром на све околности утврђене у поступку инспекцијског надзора.

Закључак о отклањању недостатака

Члан 20.

 Ако се у поступку инспекцијског надзора утврди да књиговодствене и друге евиденције и обрачуни нису потпуни, уредни, ажурни и тачни или нису сачињени у форми прописаној законом и другим прописима, услед чега није могуће обавити потпуни инспекцијски надзор, буџетски инспектор ће закључком наложити да се недостаци отклоне.

 Закључком из става 1. овог члана, одређује се рок за његово извршење који не може бити дужи од 30 дана од дана достављања закључка.

 Закључак се увек доноси у писаној форми и против истог није дозвољена жалба.

 Надзирани субјекат дужан је да поступи по закључку и да о томе писаним путем обавести буџетског инспектора, који након добијеног обавештења о извршењу закључка, односно истека рока за поступање по закључку, наставља започети инспекцијски надзор.

 Рок за завршетак инспекцијског надзора одређен налогом за инспекцијски надзор продужава се за време за које издат закључак, без обавезе издавања допунског налога. Уколико надзирани субјекат не поступи по закључку, буџетски инспектор ће против одговорног лица надзираног субјекта поднети захтев за покретање прекршајног поступка пред надлежним судом.

Записник о инспекцијском надзору

Члан 21.

 Буџетски инспектор сачињава записник о инспекцијском надзору, у који се уносе све важне радње предузете у поступку инспекцијског надзора и утврђено чињенично стање.

 Записник о инспекцијском надзору буџетске инспекције садржи:

 1) правни основ;

 2) радње предузете у поступку инспекцијског надзора;

 3) утврђено чињенично стање са описом утврђених незаконитости и неправилности;

 4) доказе на основу којих су утврђене незаконитости и неправилности;

 5) подаци у вези са доношењем и извршењем закључка из члана 20. овог закона;

 6) мере којима се налаже уплата, односно повраћај средстава у буџет; и,

 7) рокове за поступање по наложеним мерама.

 Контролна листа чини саставни део записника, осим у случајевима када се врши инспекцијски надзор из члана 17. став 5. овог закона.

 Записник о инспекцијском надзору доставља се одговорном лицу надзираног субјекта у року од осам дана од дана завршетка инспекцијског надзора. Изузетно, записник о извршеном инспекцијском надзору може се доставити и на образложени писани захтев судова, јавних тужилаштава, органа државне управе и посебних организација, за потребе вођења судских и управних поступака из њихове надлежности.

Члан 22.

 Уколико се инспекцијским надзором утврди да су средства коришћена ненаменски или незаконито, записником ће се изрећи мера за отклањање незаконитости и наложити враћање средстава у буџет.

 Уколико се инспекцијским надзором утврди да средства, за које је посебним прописом утврђена обавеза уплате у буџет, нису уплаћена или су уплаћена у мањем износу од прописаног, записником ће се изрећи мера за отклањање незаконитости и наложити уплата средстава у буџет.

 Надзирани субјекат је у обавези да у року од пет дана по истеку рока за поступање по наложеним мерама о томе обавести буџетског инспектора и да достави доказе о извршењу наложених мера.

Примедбе на записник

Члан 23.

 Одговорно лице надзираног субјекта може уложити примедбе на записник у писаном облику у року од 15 дана од дана пријема записника о инспекцијском надзору.

 Уколико одговорно лице надзираног субјекта стави примедбе које не садрже нове чињенице и доказе због којих би требало изменити чињенично стање које је утврђено у записнику или дати друкчије правне и друге оцене, буџетски инспектор који је извршио инспекцијски надзор обавезан је у року од 15 дана од дана пријема примедби достави писани одговор на примедбе одговорном лицу надзираног субјекта, са наводима зашто стављене примедбе нису прихваћене.

 Уколико одговорно лице надзираног субјекта не стави примедбе на записник у року из става 1. овог члана или су примедбе стављене, а нису прихваћене, поступак инспекцијског надзора се сматра окончаним.

Допунски записник о инспекцијском надзору

Члан 24.

 Уколико одговорно лице надзираног субјекта уложи примедбе које садрже нове чињенице и материјалне доказе због којих би требало изменити чињенично стање које је утврђено у записнику или дати друкчије правне и друге оцене, буџетски инспектор ће саставити допунски записник у року од 20 дана од дана пријема примедби које су у целости или делимично прихваћене.

 Уколико су делимично прихваћене примедбе које је одговорно лице надзираног субјекта ставило, буџетски инспектор је обавезан да у допунском записнику образложи и део примедби које нису прихваћене.

 Поступајући по примедбама на записник и сачињавањем допунског записника, инспектор може да измени предложену или наложену, односно изречену меру или да одустане од ње.

 Достављањем допунског записника одговорном лицу надзираног субјекта, поступак инспекцијског надзора се сматра окончаним, а на допунски записник не могу се стављати примедбе.

Извештај о извршеном инспекцијском надзору

Члан 25.

 Буџетски инспектор је дужан да састави извештај о извршеном инспекцијском надзору у примереном року после окончања поступка, који се доставља министру надлежном за послове финансија.

 Извештај из става 1. овог члана доставља се и:

 1) директном кориснику буџетских средстава – у случају утврђених незаконитости и неправилности код надзираног субјекта који је индиректни корисник буџетских средстава;

 2) скупштини аутономне покрајине, односно јединице локалне самоуправе – у случају утврђених незаконитости и неправилности код надзираног субјекта који је аутономна покрајина, односно јединица локалне самоуправе;

 3) ресорном министарству и надзорном, односно управном одбору надзираног субјекта – у случају утврђених незаконитости и неправилности код надзираних субјеката: јавних предузећа основаних од стране Републике Србије, јединице локалне самоуправе или аутономне покрајине; правних лица основаних од стране тих јавних предузећа; правних лица над којима Република Србија има директну или индиректну контролу над више од 50% капитала или више од 50% гласова у управном одбору, као и над другим правним лицима у којима јавна средства чине више од 50% укупног прихода.

Евиденција буџетског инспектора

Члан 26.

 Буџетски инспектор је дужан да води евиденцију о спроведеним инспекцијским надзорима и да прати поступање надзираног субјекта по наложеним мерама.

 Евиденција из става 1. овог члана садржи податке о надзираном субјекту, предмету и периоду обухваћеним инспекцијским надзором, утврђеним незаконитостима и неправилностима, као и о наложеним мерама.

 Министар надлежан за послове финансија ближе уређује начин вођења и садржај евиденције буџетског инспектора о спроведеним инспекцијским надзорима.

Решење и извршење решења

Члан 27.

 Уколико надзирани субјекат не поступи по наложеним мерама у року који је одређен записником, буџетски инспектор ће донети решење којим се налаже повраћај и/или уплата у буџет, у року од 30 дана од дана истека рока за достављање доказа о поступању по наложеној мери.

 Решење из става 1. овог члана је коначно и против њега се може покренути управни спор. Тужба којом је покренут управни спор не задржава извршење решења.

 Уколико надзирани субјекат не изврши обавезу из решења у остављеном року, спроводи се извршење решења у поступку принудне наплате.

 Поступак принудне наплате над надзираним субјектима који су укључени у систем консолидованог рачуна трезора спроводи Управа за трезор.

 Поступак принудне наплате над надзираним субјектима који нису укључени у консолидовани рачун трезора спроводи Народна банка Србије, уз учешће Државног правобранилаштва, односно правобранилаштва аутономне покрајине, односно јединице локалне самоуправе.

 Министар надлежан за послове финансија подзаконским актом ближе уређује поступак принудне наплате из ст. 3-5. овог члана.

Друге мере и радње на које је буџетски инспектор овлашћен

Члан 28.

 Ако у поступку инспекцијског надзора утврди радње и незаконитости за које постоје основи сумње о учињеном кривичном делу или привредном преступу, буџетски инспектор подноси кривичну пријаву, односно пријаву за привредни преступ надлежном јавном тужилаштву, или обавештење са доказима да постоје основи сумње о учињеном кривичном, односно привредном преступу.

 Ако у поступку инспекцијског надзора утврди радње и незаконитости које су према закону или другом пропису кажњиве као прекршај, буџетски инспектор подноси захтев за покретање прекршајног поступка надлежном суду.

VI. ГОДИШЊИ ИЗВЕШТАЈ О РАДУ БУЏЕТСКЕ ИНСПЕКЦИЈЕ

Члан 29.

 На основу извештаја буџетских инспектора из члана 25. овог закона и евиденција о инспекцијском надзору који се воде по одредбама овог закона и закона којим се уређује инспекцијски надзор, саставља се годишњи извештај о раду буџетске инспекције.

 Извештај о раду садржи:

 - области инспекцијског надзора,

 - предмет инспекцијског надзора,

 - период који је обухваћен инспекцијским надзором,

 - време које је потребно за обављање инспекцијског надзора,

 - резултате инспекцијског надзора – утврђене незаконитости и неправилности,

 - број инспектора који су обавили инспекцијски надзор,

 - број и врсту инспекцијских надзора,

 - ниво усклађености пословања и поступања надзираних субјеката са законом и другим прописом, који се мери помоћу контролних листи;

 - остварење плана и ваљаност планирања инспекцијског надзора, нарочито о односу редовних и ванредних инспекцијских надзора, броју редовних инспекцијских надзора који нису извршени и разлозима за то, као и о броју допунских налога за инспекцијски надзор;

 - материјалне, техничке и кадровске ресурсе које је инспекција користила у вршењу инспекцијског надзора и мерама предузетим у циљу делотворне употребе ресурса инспекције и резултатима предузетих мера;

 - податке о придржавању рокова прописаних за поступање инспекције;

 - податке о законитости управних аката донетих у инспекцијском надзору (број покренутих управних спорова и њихов исход);

 - податке о програмима стручног усавршавања који су похађали инспектори, односно службеници овлашћени за вршење инспекцијског надзора (област стручног усавршавања и тематске целине програма обуке, као и број учесника у свакој тематској целини, а ако је по завршетку програма вршена провера знања учесника и подаци о оствареном успеху); и,

 - податке о судова и јавних тужилаштава по захтевима за покретање прекршајног поступка, пријавама за привредни преступ и кривичним пријавама које је поднела инспекција.

 Министар надлежан за послове финансија доставља годишњи извештај о раду буџетске инспекције Влади, која га подноси Народној скупштини до 31. марта текућег године за претходну буџетску годину.

VII. ОДНОС СА ДРУГИМ ЗАКОНИМА

Члан 30.

 Ако овим законом није друкчије прописано, поступак инспекцијског надзора буџетске инспекције се спроводи по начелима и у складу са одредбама закона којим се уређује општи управни поступак, односно у складу са одредбама законa којим се уређује инспекцијски надзор.

VIII. КАЗНЕНЕ ОДРЕДБЕ

Члан 31.

 Новчаном казном у износу од 50.000 до 150.000 динара казниће се одговорно лице надзираног субјекта:

 1) ако поступи супротно одредбама члана 19. ст. 2. и 3. овог закона;

 2) ако буџетском инспектору у одређеном року не достави тражене податке или му достави непотпуне или нетачне податке (члан 19. став 4);

 3) ако не поступи по закључку из члана 20. овог закона.

 Новчаном казном у износу од 100.000 до 150.000 динара казниће се одговорно лице надзираног субјекта уколико, у целости или делимично, не поступи по решењу из члана 27. овог закона.

Члан 32.

 Прекршајни поступак за који буџетска инспекција подноси захтев за покретање прекршајног поступка у складу са овим и другим законом, не може се ни покренути ни водити ако протекне пет година од дана када је прекршај учињен.

 На питања застарелости покретања и вођења прекршајног поступка из става 1. овог члана, прекид застарелости, застарелост извршења казне и друга питања која нису уређена овим законом, примењују се одредбе закона којим се уређују прекршаји.

IX. ПРЕЛАЗНЕ И ЗАВРШНЕ ОДРЕДБЕ

Започети поступци

Члан 33.

 Поступци инспекцијског надзора започети пре дана почетка примене овог закона окончаће се по одредбама прописа по којима су започети.

 Ако после почетка примене овог закона решење буџетског инспектора буде поништено или укинуто, даљи поступак спроводи се према одредбама овог закона.

Доношење подзаконских прописа

Члан 34.

 Подзаконски акти за спровођење овог закона биће донети до дана почетка примене овог закона.

Престанак важења одредаба других закона и прописа

Члан 35.

 Даном почетка примене овог закона престају да важе одредбе чл. 84.-91. и 103. став 1. тач. 7) и 8) Закона о буџетском систему („Службени гласник РСˮ, бр. 54/09, 73/10, 101/10, 101/11, 93/12, 62/13, 63/13 - испр., 108/13, 142/14, 68/15, 103/15, 99/16, 113/17, 95/18, 31/19, 72/19 и 149/20) и Уредбе о раду, овлашћењима и обележјима буџетске инспекције („Службени гласник РС“, број 93/17).

Ступање на снагу и почетак примене закона

Члан 36.

 Овај закон ступа на снагу осмог дана од дана објављивања у "Службеном гласнику Републике Србије", а примењује се од 1. јануара 2023. године.

 Министарство надлежно за послове финансија преузима од аутономне покрајине и јединица локалне самоуправе запослена лица, као и права, обавезе, предмете, опрему, средства за рад и архиву који су у вези обављања послова буџетске инспекције.

 Руководилац државног органа који преузима запослене донеће решење о преузимању запослених лица из става 2. овог члана која су распоређена на радна места буџетских инспектора и испуњавају услове из члана 8. овог закона, у року од 12 месеци од дана ступања на снагу овог закона.

 Министарство надлежно за послове финансија ускладиће Правилник о унутрашњем уређењу и систематизацији радних места у року од 12 месеци од дана ступања на снагу овог закона.